La secció de Platges de la Policia Local de Sagunt participa en la II edició del ‘Sun&Blue Blue Tourism Innovation Congress’
25 de novembre 2024

![](/media/132jcwq5/c1_thumbnail_img_8096.jpg?width=850&height=566.9886363636364)

La Policia Local de Sagunt ha tornat a participar activament en un esdeveniment internacional, concretament en la II edició del _Sun&Blue Blue Tourism Innovation Congress_, celebrada durant la setmana passada en el Palau de Congressos i Exposicions Cap de Gata d'Almeria, consolidant-se com a referent a Europa sobre turisme i economia blava, amb un total de 198 ponents, 4 _keynotes_, 33 taules de debat, 12 esdeveniments paral·lels (_side events_), 12 expositors i 6 _startups_, una àrea de _networking_ i una zona de divulgació científica. El congrés ha estructurat els seus continguts entorn de nou temàtiques: Ports i Indústria Marítima; Illes i Territoris; Costes i Platges; Tecnologia; Energia; Finançament; Esport; Cultura i Gastronomia; i Hostaleria.

Tim Ott, director de _Sun&Blue Congress_, va confirmar durant la seua intervenció que els objectius marcats per a la segona edició s'han complit: “Hem crescut quantitativament però també qualitativament, sent la internacionalització el repte principal aconseguit. Comptem amb presència de ponents i assistents de 33 països i dels 12 _side events_ (esdeveniments paral·lels) organitzats, huit són de caràcter internacional”. Per a Ott, el turisme i l'economia blava “no és un concepte, és una responsabilitat de tota la societat”.

En total han sigut més de 1.200 persones les que han participat en el congrés, que s'ha convertit en el més important d'Europa dins de la seua temàtica.

Entre els assistents a la segona edició del _Sun&Blue Congress_ ha destacat una delegació arribada des de Llatinoamèrica per a intercanviar experiències i analitzar estratègies innovadores per a impulsar el turisme blau. Així mateix, han assistit el vicepresident primer, el ministre de Turisme i el director general de Gestió Ambiental de Zanzíbar (arxipèlag de Tanzània).

![](/media/xwridfgo/c2_img_20241124_195040.jpg?width=850&height=566.9886363636364)

Cal destacar que el model de gestió de seguretat en platges de Sagunt ha suscitat gran interés per part de responsables tècnics i polítics d'altres municipis costaners al llarg del litoral nacional i internacional.

En la taula col·loqui moderada per Virginia Yuste, vicepresidenta d'ADEAC i directora del programa Bandera Blava Espanya, el representant de la Policia Local de Sagunt, Antonio Pacheco, ha coincidit amb altres ponents pertanyents als ajuntaments de Màlaga i San Martín de Valdeilglesias, així com amb José Archer, president de l'Associació Bandera Blava d'Europa.

La regidora delegada de Policia Local, María José Carrera, ha declarat: “És una gran alegria que la Policia Local de Sagunt, a través de la seua secció de Platges, puga veure's representada en esta mena d'esdeveniments, la qual cosa ve a demostrar que oferim un servici que és garantia de qualitat i seguretat, gràcies a un model de gestió que ve donant els seus fruits en matèries relacionades amb la prevenció, formació, coordinació i proximitat dels nostres agents al producte turístic”.

![](/media/z1xhoq0n/c3_img-20241121-wa0041.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/2024-11-25-la-seccio-de-platges-de-la-policia-local-de-sagunt-participa-en-la-ii-edicio-del-sun-blue-blue-tourism-innovation-congress/ "Facebook")
*   [](http://twitter.com/share?url=https://aytosagunto.es/va/actualitat/2024-11-25-la-seccio-de-platges-de-la-policia-local-de-sagunt-participa-en-la-ii-edicio-del-sun-blue-blue-tourism-innovation-congress/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2024-11-25-la-seccio-de-platges-de-la-policia-local-de-sagunt-participa-en-la-ii-edicio-del-sun-blue-blue-tourism-innovation-congress/ "Linked In")
*   [](mailto:?body=https://aytosagunto.es/va/actualitat/2024-11-25-la-seccio-de-platges-de-la-policia-local-de-sagunt-participa-en-la-ii-edicio-del-sun-blue-blue-tourism-innovation-congress/)